钦定古今图书集成/明伦汇编/官常典/第738卷 > 俞鉴
## 钦定古今图书集成/明伦汇编/官常典/第738卷 > 俞鉴

按《严州府志》：“鉴字元器，桐庐人。少好学力行，登正统
六年进士。丁外艰，哀毁骨立。服阕，授兵部职方主事。
奉命清理，调度大同等处军政，清慎详敏，取舍得情。
十四年，也先犯顺，郎中胡宁当行，以疾求代，鉴慷慨
许诺。有以子幼家远沮之者，鉴厉声曰：‘国事如此，可
言及身家耶’？至庭中，抚二子，摩其顶曰：‘若等自当成
人，我不能顾矣’。”时尚书邝埜知其贤，悉与筹画，应对
如流，疲劳痢作，少瘥力劝埜奏上班师，弗果。七月十
六日抵大同，命平乡伯出战，败绩，回至宣府。八月十
二日，过鸡鸣山，遇寇，成国公朱勇败没。回至土木也
先人马，大肆杀戮。鉴谓其家丁曰：“若急走报，吾不得
归矣。”遂遇害。鉴气节慷慨，有大志，八岁闻父读《出师
表》，即能叩其大义，事亲与兄如成人礼，忠孝盖出于
天性云。景泰改元，赠承德郎，官其子伟。正德间，佥事
韩邦奇题其墓曰：“惟公事不避难，勇克死义，为臣以
忠，卓哉无愧。”巡按御史解冕檄入乡贤祠。